Publication: Magyar Közlöny
Issue: MK-2001-117 (Year: 2001, Number: 117)
Era: 1990-2004
Section: 31/1996. (VI. 19.) IKM rendelet tartalmazza.
Paragraph Index: 147

2. Szakmai elméleti vizsga és értékelése A szakmai elméleti vizsga írásbeli és szóbeli részből áll. A) Írásbeli vizsga Az írásbeli vizsga helye a Mestervizsga Bizottság által megválasztott helyszín. Az írásbeli vizsga időtartama 3 óra. Az írásbeli az alábbi témakörökből összeállított komplex feladatot tartalmaz. Javaslat: — Árvetés megadott tételre, például = 10 db PE-pamut ing mosása, = 1 db szövet kosztüm tisztítása, = 10 m nyers vászon festése rózsaszínre. — Árajánlat készítése előzetes árvetés alapján, például = 30 db 3× 4 m elszürkült PA függöny tisztítása (készítsen belső használatra szánt előkalkulációt). — Vállalójegy kiállítása, például = 1 db szövet felöltő (foltos) tisztítása. — Anyagrendelés, például = 2× 1 kg diszperziós, 3× 2 kg direkt színezék megrendelése (a vizsgázó írja le az általa kiválasztott festékek neveit). — Egy megadott kelmefestő vagy tisztító műhely vagy üzlet berendezéseinek ismertetése, például = milyen berendezésekkel szerelne fel egy mosodát, teljesítmény/műszak, vázlat készítése, = perklóretilénes vegytisztítógép (16 kg-os) működési elve, a gépről vázlat készítése, = fonalfestőgép működési elve, vázlat készítése. — Készítsen vázlatszerűen tűzriadó vagy balesetelhárítási tervet. Az írásbeli vizsga értékelése a MKIK Vizsgaszabályzatának megfelelően történik. B) Szóbeli vizsga A szóbeli vizsga helye: a Mestervizsga Bizottság által alkalmasnak ítélt helyszín. Tartalma: a szóbeli vizsgakérdésekből — az adott alkalomra kijelölt — kérdéscsoport által felölelt ismeretanyag. A szóbeli vizsga kérdéscsoportjai: — anyagismeret (áruismeret), — szakmai (technológiai) ismeretek, — munka- és környezetvédelmi ismeretek A szóbeli vizsga időtartama minimum: 5—10 perc/kérdéscsoport. A válaszadáshoz szükséges felkészülés időtartama maximum 40 perc lehet. A jelöltnek a szóbeli vizsga során önállóan kell számot adnia elméleti felkészültségéről. A Vizsgabizottság tagjai csak akkor tehetnek fel a tétel anyagára vonatkozó kiegészítő kérdéseket, amikor a a mesterjelölt feleletében elakad, rossz választ ad, vagy helytelen következtetést von le, illetve a felelte folytatásához kisebb útbaigazítás szükséges. Amikor a jelölt befejezte feleletét, a Vizsgabizottságnak jogában áll a tétel anyagán belül további kérdéseket is feltenni az objektív értékelés és minősítés érdekében. Ha az elhangzott válaszokból megállapítható, hogy a mesterjelölt a téma anyagával tisztában van, akkor az elnök félbeszakíthatja a válaszadást. A mesterjelölt szóbeli vizsgáját a Vizsgabizottság egyszerű szavazati többséggel minősíti. A vizsga eredményét a Vizsgabizottság „megfelelt” vagy „nem felelt meg” minősítéssel állapítja meg. Sikertelen szóbeli részvizsga esetén a szóbeli vizsgát teljes egészében meg kell ismételni. Az eredménytelen szóbeli vizsgarészt egy éven belül lehet megismételni. Ismételt sikertelen vizsgarész esetén a teljes mestervizsgát meg kell ismételni.

Source: https://magyarkozlony.hu/hivatalos-lapok/4c170df974ed230dab9f72b600b4b73256ee2766/dokumentumok/9032daf369c9a7ce9d5e1bcc6b09d00b500d4101/letoltes